Dodatok č.1
k
 Dohode
medzi vládou Slovenskej republiky a vládou Maďarskej republiky
o výstavbe cestného mosta nad riekou Ipeľ
na spoločnej štátnej hranici oboch štátov medzi obcami Peťov a Szécsény 
a nadväzujúcich ciest, podpísanej 16. novembra 2007 v Štúrove

Vláda Slovenskej republiky a vláda Maďarskej republiky (ďalej len „zmluvné strany“) 
v záujme realizácie výstavby cestného mosta nad riekou Ipeľ na spoločnej hranici medzi obcami Peťov a Szécsény a nadväzujúcich ciest, 

so zreteľom na čerpanie finančnej podpory na výstavbu mosta a príjazdových ciest k mostu z prostriedkov Európskej únie,

vzhľadom na to, že výstavba cestného mosta a nadväzujúcich ciest je predmetom schváleného projektu predloženého v Programe cezhraničnej spolupráce Maďarská republika – Slovenská republika,

v snahe naplniť článok 1 ods. 3  Dohody medzi vládou Slovenskej republiky a vládou Maďarskej republiky o výstavbe cestného mosta nad riekou Ipeľ na spoločnej štátnej hranici oboch štátov medzi obcami Peťov a Szécsény a nadväzujúcich ciest podpísanej v Štúrove 
16. novembra 2007,

v snahe vytvoriť podmienky na čerpanie finančnej podpory na výstavbu mosta a príjazdových ciest k mostu z prostriedkov Európskej únie

dohodli sa takto:

Článok 1

Zmluvné strany berú na vedomie a súhlasia, že proces verejného obstarávania výstavby mosta a nadväzujúcich ciest vypísala v mene zmluvných strán maďarská strana v súlade s predpismi maďarskej strany pre verejné obstarávanie. 

Článok 2

Zmluvné strany túto skutočnosť akceptujú, vyjadrujú s ňou súhlas a vyhlasujú, že táto skutočnosť žiadnym spôsobom neovplyvní proces realizácie výstavby mosta a príjazdových ciest dohodnutý pôvodnou dohodou, ako aj ďalšími osobitnými dohodami na vnútroštátnej úrovni.  

Článok  3

Tento dodatok tvorí neoddeliteľnú súčasť pôvodnej dohody .

Článok  4

Nadobudnutím platnosti tohto dodatku sa skončí platnosť ods. 2 článku 6 dohody

Článok  5

Tento dodatok podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť tridsiatym (30.) dňom nasledujúcim po dni prijatia neskoršej nóty potvrdzujúcej toto schválenie.

Dané v ............................................ dňa ...............................................  v dvoch pôvodných vyhotoveniach, každé  v slovenskom a maďarskom jazyku, pričom obe znenia majú rovnakú platnosť.

Za vládu	Za vládu	
Slovenskej republiky	Maďarskej republiky